ธนาคารออมสิน ประกาศตรึงดอกเบี้ยเงินกู้ทุกประเภท ช่วยเหลือลูกค้ารายย่อย
นายวิทัย รัตนากร ผู้อำนวยการธนาคารออมสิน เปิดเผยว่า ตามที่คณะกรรมการนโยบายการเงิน (กนง.) ได้ปรับขึ้นอัตราดอกเบี้ยนโยบาย จากร้อยละ 1 เป็น 1.25 ต่อปี นั้น เพื่อเป็นการดูแลลูกค้าเงินกู้ทุกกลุ่ม โดยเฉพาะลูกค้ารายย่อย รวมถึงประชาชนที่กำลังต้องการเข้าถึงแหล่งทุนที่มีอัตราดอกเบี้ยต่ำ สอดคล้องกับนโยบายรัฐบาล ที่ให้สถาบันการเงินของรัฐตรึงดอกเบี้ยเงินกู้ช่วยเหลือลูกค้าและประชาชน ธนาคารจึงประกาศตรึงอัตราดอกเบี้ยเงินกู้ทุกประเภทไว้ต่อไป ขณะเดียวกัน เพื่อให้ผู้ฝากเงินได้รับประโยชน์จากอัตราดอกเบี้ยขาขึ้น จึงปรับขึ้นอัตราดอกเบี้ยเงินฝากสูงสุดร้อยละ 0.4 ต่อปี ทั้งนี้ เพื่อมุ่งส่งเสริมการออมให้ประชาชนและช่วยเพิ่มกำลังซื้อในช่วงการปรับตัวไปพร้อมกับกิจกรรมทางเศรษฐกิจที่มีทิศทางที่ดีขึ้นอย่างต่อเนื่อง โดยมีผลตั้งแต่วันที่ 13 ธันวาคม 2565 เป็นต้นไป